ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον καθορισμό ειδικών κανόνων υγιεινής για τα τρόφιμα ζωικής προέλευσης ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0179 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον καθορισμό ειδικών κανόνων υγιεινής για τα τρόφιμα ζωικής προέλευσης

1. εισαγωγη

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή διατυπώνει γνώμη για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις τροπολογίες που πρότεινε το Κοινοβούλιο.

2. ιστορικο

Ημερομηνία έγκρισης της πρότασης [1] από την Επιτροπή // 14.07.2000

[1] ΕΕ C 365 E, 19.12.2000, σ. 58.

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής [2] // 28.03.2001

[2] ΕΕ C 155, 29.5.2001, σ. 39.

Ημερομηνία γνωμοδότησης του Ευρωπαϊκού Κοινοβουλίου [3], σε πρώτη ανάγνωση: // 15.05.2002

[3] ΕΕ C 180 E, 31.7.2003, σ. 288.

Ημερομηνία έγκρισης της τροποποιημένης πρότασης // 27.01.2003

Ημερομηνία πολιτικής συμφωνίας στο Συμβούλιο // 16.12.2002

Ημερομηνία καθορισμού της κοινής θέσης [4]: // 27.10.2003

[4] ΕΕ C 48 E, 24.2.2004, σ. 23.

Έγκριση από το Κοινοβούλιο της σύστασης για δεύτερη ανάγνωση: // 30.03.2004

3. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

Δεύτερη πρόταση από μια δέσμη πέντε προτάσεων που ενοποιούν και επικαιροποιούν τους ισχύοντες κοινοτικούς κανόνες για την υγιεινή των τροφίμων.

Έχει ως σκοπό ειδικότερα την αναδιατύπωση των κοινοτικών κανόνων για την υγιεινή των τροφίμων ζωικής προέλευσης. Περιέχει κανόνες για το κρέας και τα προϊόντα με βάση το κρέας, τα προϊόντα αλιείας, τα δίθυρα μαλάκια, το γάλα και τα γαλακτοκομικά προϊόντα, τα αυγά και τα προϊόντα με βάση τα αυγά, καθώς και τα υποπροϊόντα τους που προορίζονται για κατανάλωση από τον άνθρωπο.

Κύριος σκοπός της πρότασης είναι η απλοποίηση των υφιστάμενων κανόνων.

4. ΓΝΩΜΗ ΤΗΣ ΕΠΙΤΡΟΠΗΣ ΓΙΑ ΤΙΣ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Μια συμβιβαστική δέσμη τροπολογιών υποβλήθηκε στο Ευρωπαϊκό Κοινοβούλιο με τη σύμφωνη γνώμη του Συμβουλίου.

Δεδομένου ότι οι τροπολογίες του Κοινοβουλίου απηχούν τη συμφωνία συμβιβασμού που επετεύχθη μεταξύ των τριών θεσμικών οργάνων, ο συμβιβασμός είναι αποδεκτός από την Επιτροπή.

Η συμβιβαστική δέσμη περιέχει τις ακόλουθες τροπολογίες:

* Η τροπολογία 9 (σκέψη 19) δίνει έμφαση στην ανάγκη να συντονίσει η Επιτροπή τη διαδικασία που επιτρέπει στα κράτη μέλη να παρεκκλίνουν από τους κανόνες υγιεινής για να καλύψουν τις ανάγκες των επιχειρήσεων εφαρμόζοντας παραδοσιακές μεθόδους παραγωγής τροφίμων.

* Η τροπολογία 10 αφορά αλλαγή της διατύπωσης με την οποία περιγράφονται οι δυνατότητες της Επιτροπής να τροποποιεί τα παραρτήματα χρησιμοποιώντας τη διαδικασία της επιτροπολογίας. Η τροπολογία δεν θίγει τις αρμοδιότητες της Επιτροπής να χρησιμοποιεί τη διαδικασία της επιτροπολογίας.

* Η τροπολογία 11 αφορά αλλαγή της διατύπωσης που αποσαφηνίζει τις υποχρεώσεις των κυνηγών σχετικά με την ασφάλεια των τροφίμων.

5. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ανωτέρω.